Карагай-Булак акиташ теги кени

Карагай-Булак акиташ теги кени Чүй облусунун Кемин районунда, Жел-Арык акиташ заводдунан 40 км түндүк тарапта, Кастек тоосунун түштүк капталындагы Карагайбулак суусунун боюнда, деңиз деңгээлинен 2600 м бийиктикте. Кен 1959–64-ж. геол. съемка жүргүзүүдө ачылган. 1964-ж. Түндүк Кыргыз геол. экспедициясы геол. чалгындоо жумуштарын жүргүзүп, запасын аныктаган. Кен аймагында негизинен палеозой заманынын алгачкы мезгилинде пайда болгон акиташ теги, аргиллит, сланец, граувакк кумдуктары жана конгломерат сыяктуу түркүн чөкмө тоотек катмарлары жатат. Кен синклиналь структурасын түзүп жаткан жана тектоникалык майда жаракалар менен тилмеленген массивдүү акиташ тегинин катмарынан турат. Катмардын калыңдыгы 325 м, узундугу 2,7 км. Технологиялык сапаты боюнча цемент даярдоого жарактуу жана 1-сорттогу аки алса болот. Баланстык запасы 11748 миң т (1975).

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары